Hanna Holopainen

Hanna Riikka Holopainen (s. 8. lokakuuta 1976 Lappeenranta) on suomalainen vihreitä edustava poliitikko. Hänet valittiin kansanedustajaksi vuoden 2019 eduskuntavaaleissa Kaakkois-Suomen vaalipiiristä. Hän on myös Lappeenrannan kaupunginvaltuuston ja kaupunginhallituksen jäsen.

Eduskunnassa Holopainen on jäsen hallintovaliokunnassa ja puolustusvaliokunnassa. Syyskuussa 2021 Holopainen valittiin vihreiden varapuheenjohtajistoon kaudelle 2021–2023.

Holopainen on valmistunut tuotantotalouden diplomi-insinööriksi Lappeenrannan teknillisestä yliopistosta, ja hänellä on kaksi lasta. Hän on kotoisin Lappeenrannan Lauritsalasta.

 Näkemykset 
 Arvot 
Holopainen sijoittuu vaalikonevastausten perusteella keskusta-vasemmistoon tai vasemmistoon. Ylen vaalikoneessa Holopainen sijoittuu arvoasteikolla vahvasti liberaalille puolelle. Helsingin Sanomien vaalikoneen käyttämällä GAL–TAN-jakaumalla Holopaisen näkemykset ilmentävät liberaalivihreyttä (GAL). HS:n vaalikoneeseen Holopaisen antamissa näkemyksissä korostuu voimakkaimmin vasemmistolaiset ja liberaalivihreät mielipiteet.

 Seksuaali- ja sukupuolipolitiikka 
Holopainen on allekirjoittanut Setan ehdokasitoumuksen eduskuntavaaleissa 2019 ja 2023. Ehdokassitoumuksen allekirjoittajana Holopainen on sitoutunut tukemaan sukupuoli- ja seksuaalivähemmistöjen tavoitteita eduskuntatyössään, vastustamaan syrjintää ja vihapuhetta sekä edistämään näiden ryhmien osallistumista päätöksentekoon.

 Lähteet 

Aiheesta muualla


Luokka:Nykyiset kansanedustajat
Luokka:Vihreän liiton poliitikot
Luokka:Lappeenrannan kaupunginvaltuutetut
Luokka:Kaakkois-Suomen vaalipiiri
Luokka:Suomalaiset insinöörit
Luokka:Vuonna 1976 syntyneet
Luokka:Elävät henkilöt
Luokka:Etelä-Karjalan aluevaltuutetut